Agluona (Latvija)

Agluona (, ) – miestelis rytinėje Latvijoje, Latgaloje, tarp Agluonos ir Cirišo ežerų, 10 km nuo Agluonos geležinkelio stoties, 40 km į šiaurės rytus nuo Daugpilio. Stovi bazilika – didžiausia katalikų šventovė Latvijoje. Yra paminklas karaliui Mindaugui ir karalienei Mortai (2015).

 Istorija 
Spėjama, kad Agluonoje tikriausiai buvo nužudytas Lietuvos karalius Mindaugas. Už paaukotas lėšas 2015 m. rugsėjo 22 d. čia atidengtas paminklas – Mindaugas su latgalių kilmės žmona Morta ir jų vaikais primena bendras lietuvių ir latvių šaknis (skulptorius Vidmantas Gylikis, architektai Jonas Anuškevičius ir Vytenis Izokaitis). 1699 m. pastatyta bažnyčia. Jai sudegus 1768–1780 m. pastatyta mūrinė barokinė Agluonos bazilika su dviem 60 m aukščio bokštais. Aglonas Bazilika

Iki XIX a. pradžios Agluonos apylinkėse buvo lietuviškai kalbančių kaimų, išliko lietuvių kilmės vietovardžių. 1700 m. čia įsteigtas dominikonų vienuolynas 1891 m. nustojo gyvuoti. Rusijos valdymo metais Agluonoje apsigyvendavo ir daugelis lietuvių kunigų, grįžusių iš tremties be teisės gyventi Lietuvoje. 1920–1924 m. čia buvo Rygos katalikų arkivyskupo būstinė ir katalikų kunigų seminarija. 1993 m. Agluonoje lankėsi popiežius Jonas Paulius II.

 Žymūs žmonės 
 1892 m. Tuminiškių palivarke 2,5 km nuo Agluonos gimė Steponas Kolupaila.

 Šaltiniai 

Kategorija:Latvijos gyvenvietės
Kategorija:Preilių savivaldybė
Kategorija:Katalikybės centrai
Kategorija:Katalikų piligriminės vietos